### 13.    Beslutning om ny dagsinstitution i Svebølle

**Åbent**

Sagsnr.: 326-2019-33554       J.nr.: 01.02.05           Dokumentnr.:
326-2019-308099

**Sagstype**

Beslutning.

**Resume og sagens baggrund**

I investeringsoversigten er der afsat i alt 30,5 mio. kr.
til at bygge en ny daginstitution i Svebølle. Daginstitutionen skal samle de
nuværende daginstitutioner i [adresse] og Svebølle. Sagen lægger op til, at
Kommunalbestyrelsen godkender en placering og at der indgås aftale med Svebølle
Boldklub og Idrætsforening (SBI) om flytning af nogle mindre bygninger, samt at
der udarbejdes en lokalplan for området.

**Indstillinger**

Direktøren indstiller:

1.    At forslag til
ny placering af daginstitution i Svebølle godkendes

2.    At der aftales
med Svebølle Boldklub og Idrætsforening et samarbejde om flytning af nogle
mindre bygninger,

3.    At der
efterfølgende fremlægges en sag om bevilling af kr. 450.000 til håndtering af
bygninger m.m. på arealet som udføres af SBI,

4.    At der
udarbejdes en lokalplan, der giver mulighed at bygge daginstitutionen.

**Behandling**

Økonomiudvalget, Kommunalbestyrelsen.

**Sagsfremstilling**

Som grundlag for budgettet var det oprindeligt forudsat, at
den nye daginstitution skulle bygges ved det gamle rådhus. Kalundborg Kommune
har nu modtaget købstilbud på rådhuset og den eksisterende daginstitution. Der
har derfor været drøftelser med SBI om at bygge daginstitutionen på arealet
nord for løbebanen, jf. vedlagte kortbilag.

På det foreslåede areal er der opført to mindre bygninger og
en container, der anvendes af SBI til opbevaring og ophold. Administrationen
anslår, at udgiften til at nedrive og genopføre eller flytte de to bygninger og
containere udgør minimum kr. 325.000 kr. SBI har tilkendegivet, at de gerne vil
flytte bygningerne, men at dette forudsætter, at disse kan indgå i en helhed
ved klubhuset. SBI vurderer, at de for kr. 450.000 kr. kan gennemføre arbejdet
og sikre den nævnte helhed og sammenhæng i deres område.

Størrelsen af en ny daginstitution

Børnetalsprognosen for institutioner tilknyttet Svebølle
området, herunder Viskinge Børnehus og Børnehuset Troldehøj, viser et
fremtidigt behov for plads til 118 børn fordelt på ca. 24 vuggestuebørn og ca.
94 børnehavebørn. Det vurderes, at institutionens forskellige funktioner vil
kunne rummes, hvis daginstitutionen etableres med 10 m2 pr barn.
Denne vurdering bygger på en sammenligning af kravene i bygningsreglementet,
størrelsen på kommunens nuværende daginstitutioner og størrelsen på den nye
daginstitution i området Buldervang. Sammen med personalefunktionerne, anslås
en ny institution at skulle være ca. 1.500 m2.

Institutionskonceptet for Kalundborg Kommune

Som en del af det igangværende projekt for en ny integreret
daginstitution i området Buldervang, er der udover et design til det konkrete
areal, arbejdet med at dette skal danne grundlag for et samlet koncept til
kommende og fremtidige institutioner i Kalundborg Kommune.

Planforhold

Byggeriet af daginstitutionen
kræver, at der udarbejdes en lokalplan. Området er i kommuneplanen udlagt til
offentlige formål, bl.a. institutioner, og anvendelsen er derfor i
overensstemmelse med kommuneplanen.

Området er udpeget som
værdifuldt kulturmiljø. Idrætsanlægget er et bærende element i denne udpegning,
der beskriver det eksisterende idrætsanlæg som et bølgende landskab med flere
plateauer, der udnytter landskabets højdeforskelle og dermed står som et
eksempel på et gennemtænkt anlæg fra sin tid. Hele anlægget er sammenhængende
med et net af grusstier, hvorfra man kan gå på kryds og tværs og følge med i
aktiviteterne på de grønne arealer. Langs stisystemet er en række højtvoksende
træer, der danner afgrænsning mellem stier og anlæg (se Bilag 1).

[adresse] karakteristika skal
derfor holdes for øje i den fremtidige bearbejdning af området.

Områdets sammenhængende stiforbindelser giver
omkringliggende boligområder nem adgang til en kommende daginstitution.
Ligeledes kan der sikres vejadgang via vejen ved skolen, der har tilkørsel fra Svebølles
hovedvej, Parcelvej.

Omkring det udpegede område (se Bilag 2) er
der en del ældre beplantning, hvor nogle mindre dele er bevaringsværdige,
heriblandt en sammenhængende remisebeplantning i det nordvestlige areal. Den
eksisterende beplantning afspejler et behov for et beplantningsbælte, der
adskiller idrætsanlægget og den kommende daginstitution.

Forholdende i området taler for at
bebyggelsen placeres i vest. Arealet er delt i to niveauer, hvor det umiddelbart
vurderes, at daginstitutionen skal bygges længst mod vest og træningsbanen ved
siden af kan giver nogle spændende muligheder for ophold og aktivitet. Det
samlede parkeringsbehov kan tilgodeses ved selve daginstitutionen, ved skolen
og ved hallen, hvilket også understøtter forskellige behov i forhold til at
bringe og hente børn i området, hvad enten det er skole, daginstitution eller
idræt og alle deraf tænkelige kombinationer. Dette understøttes også af det
omfattende stisystem i området.

Lokalplanen fastsætter
byggeriets placering og omfang samt vejadgang og parkering til ejendommen.
Desuden fastsætter lokalplanen bestemmelser af væsentlig art for byggeriets
udseende og områdets karakter.

**Økonomiske konsekvenser**

Ingen.

**Økonomiudvalgets møde den 11.
december 2019:**

Anbefales.

**Bilag**

|  |  |
| --- | --- |
| Bilag 1 - Oversigtskort - de eksisterende forhold i området | 326-2019-326319 |
| Bilag 2 - Oversigtskort - Forslag til placering af ny dagsinstitution, [adresse] 326-2019-326320 |